બંને મોટા દીકરા રમેશ અને વિનોદને હોશિયાર હોવાથી, પેટે પાટા બાંધીને પણ મિકેનિકલ એન્જિનિયર બનાવ્યા. બંને વડોદરામાં કોઈ ફેક્ટરીમાં નોકરીએ લાગી ગયા હતા. બંને માટે, બે પૈસાદાર કુટુંબની કન્યાઓ માટે માગાં આવ્યાં. ભૂપતરાય અને શારદાબહેને પૈસા કરતાં સંસ્કારોને વધુ મહત્વ આપેલું. પરંતુ બંને ભાઈઓએ, અત્યાર સુધી પૈસા વિનાની જિંદગીમાં હાડમારી ભોગવેલી એટલે પૈસાપાત્ર કન્યાના કુટુંબ, તેમજ ભણેલી અને દેખાવમાં પણ સારી હોવાથી પસંદ કરી લગ્નસંબંધ બાંધ્યો. પછી બંને ભાઈઓના સસરાઓએ લગ્ન બાદ પોતાના ધંધા માટે એટલે કે, ફૅક્ટરી નાખવા માટે આર્થિક મદદની તૈયારી બતાવી ત્યારે, બંનેએ માતા-પિતાને અમદાવાદના બંગલાને વેચીને પોતાના ભાગે આવતી રકમ આપવા જણાવ્યું.